Source: http://www.lb.hu/hu/alkotmbir-hat/kpkf3789820142-szamu-hatarozat
Timestamp: 2018-10-22 23:56:58
Document Index: 36812226

Matched Legal Cases: ['Kúria ', 'Kúria ', 'Kúria ', 'bíróság ', 'bíróság ', 'Pf.20', 'bíróság ', 'bíróság ', 'Kúria ', 'bíróság ', 'bíróság ', 'Kúria ', 'Bíróság ', 'Pf.20', 'bíróság ', 'Kúria ', 'bíróság ', 'bíróság ', 'bíróság ', 'Kúria ', 'Kúria ', 'bíróság ', 'bíróság ', 'bíróság ', 'bíróság ', 'Kúria ', 'bíróság ']

Kpkf.37.898/2014/2. számú határozat | K Ú R I A
Kpkf.37.898/2014/2. számú határozat
Kpkf.IV.37.898/2014/2.
A Kúria az Alkotmánybíróságnak a Kúria Pfv.IV.20.015/2012/4. számú ítéletét megsemmisítő 25/2014. (VII. 22.) AB határozata (belső ügyszám: IV/3442-8/2012.) alapján követendő eljárás meghatározása tárgyában – hivatalból indított – nemperes eljárás során meghozta az alábbi
A Kúria a 25/2014. (VII. 22.) AB határozat alapján a Komárom-Esztergom Megyei Bíróságot új eljárásra és új határozat hozatalára utasítja.
1. A felperes 2010. szeptember 27-én közérdekű adatigényléssel fordult a Vértesi Erőmű Zrt.-hez. A Vértesi Erőmű Zrt. az adatok kiadását megtagadta.
2. A felperes keresetet nyújtott be a Tatabányai Városi Bírósághoz. Az elsőfokú bíróság 2011. február 8-án kelt ítéletében a személyes adatok védelméről és a közérdekű adatok nyilvánosságáról szóló 1992. évi LXIII. törvény (a továbbiakban: Avtv.) valamint az állami vagyonról szóló 2007. évi CVI. törvény (a továbbiakban: Vtv.) alapján kötelezte az alperest a felperes által kért adatok kiadására.
A fellebbezés alapján eljárt Komárom-Esztergom Megyei Bíróság, mint másodfokú bíróság a 1.Pf.20.361/2011/4. számú ítéletével az elsőfokú bíróság ítéletét megváltoztatta, és a felperes keresetét elutasította. A másodfokú bíróság ítélete szerint a Vértesi Erőmű Zrt. a Vtv. szerinti egyéb közfeladatot ellátó szervnek nem minősíthető, az Avtv. 19. § (1) bekezdése alapján nem minősül közérdekű adatkezelőnek.
A jogerős ítélettel szemben a felperes felülvizsgálati kérelmet nyújtott be. A Kúria mint felülvizsgálati bíróság a jogerős ítéletet a Pfv.IV.20.015/2012/4. számú határozatában hatályában fenntartotta.
3. A felperes ezt követően az Alkotmánybíróságról szóló 2011. évi CLI. törvény (a továbbiakban: Abtv.) 27. §-a alapján alkotmányjogi panasz indítvánnyal fordult az Alkotmánybírósághoz. Az alkotmányjogi panasz alapján eljárt Alkotmánybíróság a 25/2014. (VII. 22.) AB határozatában megállapította, hogy a Kúria Pfv.IV.20.015/2012/4. számú ítélete a Komárom-Esztergom Megyei Bíróság 1.Pf.20.361/2011/4. számú jogerős ítéletére is kiterjedő hatállyal alaptörvény-ellenes, ezért azokat megsemmisítette. Az Alkotmánybíróság szerint a Kúria ítéletében a Vtv. 5. § (2) bekezdésében foglaltakat (közfeladatot ellátó szerv, személy) indokolatlanul szűken értelmezte. Ezáltal nem alkalmazta az Avtv. 19. § (1) bekezdését az olyan gazdasági társaságra, mint amilyen a Vértesi Erőmű Zrt., amelyben közfeladatot ellátó szervként az általa kezelt közérdekű adatok megismerhetővé tételére köteles MVM Zrt. 98%-ot meghaladó tulajdoni részesedéssel bír, s meghatározó befolyással rendelkezik. Az Alkotmánybíróság az Alaptörvény I. cikk (3) bekezdésének és VI. cikk (2) bekezdésének sérelmét állapította meg.
4. A Polgári perrendtartásról szóló 1952. évi III. törvény (a továbbiakban: Pp.) 360. § b) pontja szerint, ha az Alkotmánybíróság megállapítja a bírói döntés alaptörvény-ellenességét és a bírósági határozatot megsemmisíti, az alkotmányjogi panasz orvoslásának eljárási eszközét - az Alkotmánybíróság határozata alapján és a vonatkozó eljárási szabályok megfelelő alkalmazásával - a Kúria állapítja meg. A Pp. 361. § c) pontja szerint a Kúria az alkotmányjogi panasz orvoslása érdekében - ha az Alkotmánybíróság a bíróság határozatát megsemmisítette - az Alkotmánybíróság határozatából következően az első vagy a másodfokon eljárt bíróságot új eljárásra és új határozat hozatalára utasítja, vagy a felülvizsgálati kérelem tárgyában új határozat hozatalát rendeli el. A Pp. 362. § (1) bekezdése szerint ebben az esetben az eljárás hivatalból indul.
A Pp. fenti rendelkezései alapján indult eljárásban - az Alkotmánybíróság 25/2014. (VII. 22.) AB határozata nyomán – a Kúria megállapította, hogy az ítéletek megsemmisítése folytán el nem bírált fellebbezés maradt folyamatban az elsőfokú bíróság döntésével szemben, ezért a Komárom-Esztergom Megyei Bíróságot új eljárásra és új határozat hozatalára utasította. Az új eljárásban a Komárom-Esztergom Megyei Bíróságnak a 25/2014. (VII. 22.) AB határozatban foglaltak szerint kell eljárnia.